ጠቅላይ ሚኒስትር ዐብይ አህመድ የጣልያን አቻቸውን ማነጋራቸውን ገለጹ፡፡
ባሕር ዳር፡ መጋቢት 13/2012 ዓ.ም (አብመድ) የኢፌዴሪ ጠቅላይ ሚኒስትር ዐብይ አህመድ (ዶክተር) ከጣልያኑ ጠቅላይ ሚኒስትር ጁሴፔ ኮንቴ ጋር ትናንት ምሽት መነጋገራውን በትዊተር ገጻቸው አስታውቀዋል፡፡ ጠቅላይ ሚኒስትር ዐብይ ‘‘በዚህ ፈታኝ ወቅት ወንድማማችነታችንን ማጠናከር አለብን፤ የጣልያን ሕዝብና ዓለም ፈተና ውስጥ በሆነበት በዚህ ወቅት ከጎናችሁ ነን’’ ማለታቸውን አመላክተዋል፡፡ጣልያን በኮረና ቫይረስ ክፉኛ እየተፈተነች ትገኛለች፡፡ መላው ጣልያናውያን በቤታቸው እንዲቀመጡና ከምግብና መድኃኒት አቅራቢዎች በቀር ሁሉም የንግድ እንቅስቃሴዎች እንዲዘጉ ተወስኗል፡፡በአንድ ቀን ብቻ ወደ 800 የሚጠጉ ዜጎቿን በኮሮና ቫይረስ ያጣችው ጣልያን ማንም ሰው እንዳይንቀሳቀስ አዝዛለች፤ በተለይ በሎምባርዲ ግዛት ቁጥጥሩ ከፍ ያለ ነው፡፡የኮሮና ቫይረስ ሥርጭት በንክኪ የሚተላፍ በመሆኑ በሰዎች መካከል ንክኪ እንዳይኖር ማድረግ፣ የእጅ ንጽሕናን መጠበቅ፣ ሲስሉና ሲያነጥሱ አፍን በመሀረብ ወይም በክርን መሸፈን ከመከላከያዎቹ መካከል ናቸው፡፡በአብርሃም በዕውቀት